23.9.2022
RO
Jurnalul Oficial al Uniunii Europene
C 365/25
3.
Observații specifice 3.1.
În această secțiune, CESE evaluează aspecte specifice ale obiectivelor strategice ale Strategiei europene privind cipurile.
3.2.
Investiții stimulate de politici 3.2.1.
Pentru a atinge obiectivele Strategiei privind cipurile, Comisia Europeană intenționează să mobilizeze investiții publice și private în valoare de aproximativ 43 de miliarde EUR.
Printre acestea se numără investiții publice în valoare de 11 miliarde EUR în cadrul Inițiativei „Cipuri pentru Europa”.
În plus, Comisia intenționează să combine diferite măsuri, cum ar fi sprijinul sub formă de capitaluri proprii, un „Fond pentru cipuri” în valoare de 2 miliarde EUR, împrumuturi BEI și sprijin financiar sub forma unor măsuri vizând microelectronica incluse în planurile de redresare și reziliență și din fonduri naționale sau regionale.
Comisia menționează, de asemenea, sprijinul acordat cercetării și inovării industriale prin intermediul proiectelor importante de interes european comun (PIIEC).
În principiu, CESE sprijină planurile ambițioase de investiții.
Totuși, rămâne neclar modul în care acestea vor fi finanțate.
CESE solicită Comisiei să concretizeze aceste planuri.
3.3.
Consolidarea poziției de lider în domeniul cercetării și tehnologiei 3.3.1.
Programul-cadru de cercetare Orizont Europa stabilește deja obiectivul de promovare a tehnologiilor de ultimă generație.
CESE susține cu fermitate acest obiectiv.
Potrivit Comisiei Europene, viitoarele activități de cercetare care urmează să fie sprijinite în cadrul „întreprinderii comune pentru cipuri” vor contribui la o mai bună îndeplinire a nevoilor viitoare ale sectoarelor verticale și la asigurarea faptului că vor fi abordate provocările societale și de mediu.
3.3.2.
Comisia intenționează ca eforturile de cercetare să se concentreze pe tehnologii prin care să se obțină dimensiuni ale tranzistorului mai mici de 2 nm, tehnologii disruptive din domeniul IA, procesoare cu consum foarte mic, eficiente din punct de vedere energetic, materiale noi și integrarea tridimensională și eterogenă a unor materiale diferite, precum și pe soluții de proiectare emergente.
CESE salută și susține, în esență, această abordare.
Europa are un fundament bun pentru a fi un centru de cercetare.
Generarea de proprietate intelectuală specifică produsului pentru lanțul valoric european al semiconductorilor, inclusiv pe baza arhitecturii de calcul cu sursă deschisă RISC-V, ar trebui să îmbunătățească în continuare competențele în materie de soluții de semiconductori pentru multe sectoare-cheie.
3.3.3.
CESE este de acord cu intenția de a promova integrarea funcțiilor-cheie, consumul durabil de energie, creșterea performanței de calcul și tehnologiile disruptive, cum ar fi cipurile neuromorfe și integrate pentru inteligența artificială (IA), fotonica integrată, grafenul și alte tehnologii bazate pe materiale bidimensionale.
Pe lângă dimensiunile mici ale elementelor (< 2 nm), trebuie avute în vedere nevoile industriei clientului și punctele forte ale industriei semiconductorilor din Europa, în special în ceea ce privește semiconductorii și senzorii de putere care sunt semnificativ mai mari.
În timp ce tehnologii precum IA, învățarea automată, 5G/6G și calculul de înaltă performanță necesită cipuri de 5 nm și mai mici, producția industrială are nevoie în continuare pe scară largă de cipuri specializate cu dimensiuni mult mai mari.
Prin urmare, Europa nu ar trebui să se concentreze exclusiv asupra celor mai mici formate.
CESE este ferm convins că, în ceea ce privește succesul ecosistemului semiconductorilor, competența privind dimensiunile mai mici ale elementelor (< 10 nm) nu este unicul factor determinant.
Dimpotrivă, cerințele specifice pentru microelectronică vor deveni din ce în ce mai diferențiate în viitor și va fi nevoie, de asemenea, de o gamă din ce în ce mai largă de soluții bazate pe cipuri, care să fie disruptive și inovatoare, indiferent de dimensiunea lor.
Prin urmare, CESE recomandă o abordare cuprinzătoare, bazată în primul rând pe potențialul inovator al ecosistemului semiconductorilor.
3.3.4.
CESE sprijină cercetarea în domeniul cipurilor cuantice și salută acordarea de finanțare prin intermediul inițiativei emblematice privind tehnologiile cuantice din cadrul programului Orizont Europa.
3.4.
Poziția de lider în ceea ce privește proiectarea, fabricarea și încapsularea 3.4.1.
CESE salută obiectivul de a consolida tehnologia semiconductorilor și capacitățile de inovare în UE și de a promova un ecosistem dinamic și rezilient al semiconductorilor.
Această abordare cuprinzătoare, care se axează nu numai pe părțile interesate din domeniul inovării tehnologice, ci și pe sectoarele ofertei și utilizatorilor, trebuie privită în mod pozitiv.
CESE subliniază necesitatea consolidării întregului lanț valoric și ecosistem al semiconductorilor, întrucât nu doar cipurile, ci și competențele în domeniul materialelor și proceselor, inclusiv al încapsulării, au un rol fundamental pentru înlesnirea noilor tehnologii ale semiconductorilor.
Este importantă cooperarea strânsă dintre părțile interesate din sectoarele ofertei și cererii, Alianța pentru procesoare și tehnologiile semiconductorilor jucând un rol consultativ, împreună cu alte părți interesate.
CESE recomandă să se avanseze rapid cu această inițiativă.
În cele din urmă, totuși, punerea efectivă în aplicare a măsurilor va determina dacă acestea au succes și dacă investiția preconizată este efectiv realizată.